open-index/open-wikipedia-markdown huggingface dataset:
Kokemäen helluntaiseurakunta

**Kokemäen helluntaiseurakunta** eli **Kokemäen Eden-seurakunta** on Kokemäellä toimiva helluntaiseurakunta. Seurakunta on perustettu vuonna 1931. Seurakunnan toimintaan kuuluvat jumalanpalvelusten lisäksi Sanan ja rukouksen illat, evankeliointitilaisuudet, raamatunopetus sekä vähäosaisille järjestetyt ruokailutapahtumat ja vierailut hoitokodeissa. Seurakunta tukee myös lähetystyötä Etiopiassa ja Keniassa. Seurakunnan pastorina toimii Hannu Puustelli.

Seurakunnan tilaisuuksia lähetetään muun muassa TV7:n televisio- ja verkkokanavilla.

## Historia

Helluntaiherätys saapui Kokemäelle jo vuonna 1913. Ensimmäisiä tilaisuuksia paikkakunnalla järjestivät lähetyssaarnaaja Pekka Lattu sekä evankelistat Mimmi Tulimäki ja Antti Lajunen. Vuonna 1928 kokouksia pitivät Vieno Laine ja Ellen Roth, joiden toiminnan seurauksena järjestettiin kaksi kastetilaisuutta.

Kokemäen helluntaiseurakunta perustettiin 4. huhtikuuta 1931 ja kokouksen puheenjohtajana toimi Lauri Mömmö. Seurakunta otti nimekseen *Eden*. Aluksi seurakunta kokoontui Kalle Lehtimäen talossa. Kesällä 1936 seurakunta järjesti Satakunnan ensimmäiset helluntaiherätyksen lähetysjuhlat elokuvateatteri Kinossa.

Sotavuosina seurakunnan toiminta lamaantui lähes täysin ja toiminta aloitettiin uudelleen 20. joulukuuta 1946. Seurakunta menetti kokoustilansa ja kokoontui kodeissa eri kylissä ja vuokratiloissa. Seurakunnan toiminta elpyi Simo Tommisen perheen ottaessa vastuuta toiminnasta.

1950-luvulla seurakunta järjesti kesäjuhlat Pälpälässä. Vuosina 1956–1958 seurakunnan piirissä oli herätystä erityisesti Peipohjassa. Vuodesta 1969 lähtien seurakunnassa on pidetty lähetysompeluseuroja.

## Rukoushuone
Seurakunnalla on ollut useaan otteseen vuokrattu rukoushuone Tulkkilassa. Seurakunta osti oman rukoushuoneen 18. elokuuta 1984 linja-autoaseman läheisyydestä. Rakennus saneerattiin seurakunnan tarpeita vastaavaksi. Kokoussaliin tuli 60 istumapaikkaa, minkä lisäksi rakennuksessa on eteisaula, sosiaalitilat ja keittiö.

## Saarnaajat
Seurakunnan saarnaajina ovat otimineet seuraavat henkilöt:
* 1960–1962: Ensio Piironen
* 1964: Juho Sainio
* 1970: Mauri Kuokkanen
* 1974– Veikko Matikka

## Katso myös
* Helluntaiherätys Suomessa
* Häyhtiönmaan helluntaiseurakunta

## Lähteet
* 

### Viitteet
Neptune (1803)

**Neptune** oli Ranskan laivaston vuonna 1803 vesillelaskettu kaksikantinen 80-tykkinen Bucentaure-luokan linjalaiva.

## Valmistus

Alus tilattiin 16. syyskuuta 1802 Toulonin telakalta, missä köli laskettiin 4. tammikuuta 1803. Alus laskettiin vesille 15. elokuuta 1803 ja otettiin palvelukseen 21. huhtikuuta 1804.

## Palvelus
Espanja valtasi aluksen Cádizissa ja liitti 14. kesäkuuta 1808 sen laivastoonsa nimellä *Neptuno* päällikkönään Pedro de Valecia. Alus oli Cádisissa. Marraskuussa 1809 aluksen päälliköksi tuli Ignacio de Olaeta. Vuonna 1810 Ranskan joukkojen piiritettyä Cádizin alus lähti syyskuussa viiden muun satamassa olleen aluksen kanssa Máhoniin. Se poistettiin 1820 alusluettelosta ja romutettiin Cartagenassa. 

## Lähteet
*
*

### Viitteet
Selafail-luokka

**Selafail-luokka** oli Venäjän keisarikunnan laivaston 23 kaksikantisen 74-tykkisen linjalaivan muodostama alusluokka.

## Alukset
A. S. Katasonov suunnitteleman luokan ensimmäinen alus valmistettiin Pietarissa ja loput alukset valmistettiin Arkangelissa, jossa A. M. Kuroškin muokkasi suunnitelmaa muun muassa vahvistamalla rakenteita ja parantamalla takilaa. Muutoksilla pyrittiin parantamaan alusten käytettävyyttä pohjoisilla merialueilla.

## Lähteet
*

### Viitteet
Olaus Ulhegius

**Olaus Ulhegius** (k. 1702) oli suomalainen yltiöpietistinen haaveilija, joka samanmielisen Lauri Ulstadiuksen juttuun sekaantuneena joutui 1688 viranomaisten tutkittavaksi. Hänet tuomittiin kuolemaan, mutta kun häntä pidettiin vähämielisenä, hän pääsi vankeudella, josta hänet 1693 vapautettiin, kun hän tunnusti erehtyneensä. Vähän ennen kuolemaansa hän kuitenkin ilmaisi eroavansa luterilaisesta kirkosta.

## Lähteet
Nord-Adler (1811)

**Nord-Adler** () oli Venäjän keisarikunnan laivaston vuonna 1811 vesillelaskettu kaksikantinen 74-tykkinen Selafail-luokan linjalaiva.

## Valmistus

Alus tilattiin Arkangelista, missä köli laskettiin 20. marraskuuta 1809. Alus laskettiin vesille 9. toukokuuta 1811.

## Palvelus
Alus lähti 11. elokuuta 1812 Arkangelista vara-amiraali Crownin lippulaivana. Syyskuussa 1812 se menetti Shetlannin edustalla mastojen huiput nelipäiväisessä myrskyssä. Alus saapui 9. lokakuuta 1812 Suomenlinnaan, jolloin aluksella oli 219 miestä menettänyt henkensä keripukin vuoksi. Alus lähti 28. lokakuuta Suomenlinnasta ja saapui Sheernessiin 29. marraskuuta 1812. Se lähti 25. toukokuuta 1814 Sheernessistä laivueen mukana. Alus vastaanotti 27. toukokuuta Cherbourgissa kotimaahan kuljetettavaksi Venäjän kaartin sotilaita. Se saapui 8. heinäkuuta Kronstadtiin. Alus risteili 1817 Itämerellä ja kuljetti joukkoja Tallinnasta Suomenlinnaan.

### España
Alus lähti 28. syyskuuta 1817 Kronstadtista viiden linjalaivan ja kolmen fregatin osastossa Espanjaan. Se saapui 10. joulukuuta Britteinsaarille Dealiin ja 21. joulukuuta Portsmouthiin, missä osaston alukset täydensivät varastojaan ja korjasivat vaurioita. Osasto jatkoi 4. helmikuuta 1818 matkaansa Cádiziin, jonne saavuttiin 21. helmikuuta. Kontra-amiraali Muller luovutti 27. helmikuuta aluksen virallisesti Espanjalle, joka liitti sen laivastoonsa nimellä *España*..

Huhtikuussa 1918 alus siirrettiin Cádizissa reserviin. Se liitettiin 1819 Cádizissa Mourelle de la Rúan laivueeseen. Aluksella oli 30. kesäkuuta 1818 Cádizissa ainoastaan 208 miestä, minkä lisäksi pääosa aluksen varusteista ja varastoista oli siirretty muille aluksille. Alus poistettiin 1821 palveluksesta La Carracassa ja asetettiin myytäväksi 13. joulukuuta 1822 Cádizissa.

## Lähteet
*
*

### Viitteet
Beit Lahia

**Beit Lahia** tai **Beit Lahiya** () on kaupunki Palestiinan Gazan kaistan pohjoisosassa. Sen asukasluku oli vuoden 2017 arvion mukaan 88&nbsp;768.

## Maantiede
Beit Lahia sijaitsee Palestiinan Gazan kaistalla Pohjois-Gazan kuvernoraatin hallinnollisella alueella.

## Historia

Nykyinen Beit Lahia saattaa olla kristityn historioitsija Sozomenoksen mainitsema *Bethelia*. Paikan sanottiin sijaitsevan antiikin Gazan pohjoispuolella ja sen sanottiin olevan vauras kylä, jossa oli useita pakanallisia temppeleitä. Temppeliin kylän viereisellä kukkulalla viitataan mahdollisesti keisarinna Aelia Eudoxian käskyssä Porfyrios Gazalaiselle tuhota pakanalliset temppelit ja perustaa paikalle kirkko.

Israel miehitti Gazan kaistaa kuuden päivän sodan jälkeen vuonna 1967. Beit Lahia oli yksi tunnetuista miehityksen vastarintakeskuksista, jossa israelilaisten oli vaarallista partioida. Vastarintataistelijat väittivät jopa "vapauttaneensa" kaupungin. Ensimmäisen intifadan aikana 7.12.1992 Hamasin Qassam -prikaatit ilmoittivat surmanneensa viisi israelilaista sotilasta intifadan verisimmässä yksittäisessä iskussa. Myöhemmissä Israelin ja palestiinalaisten konflikteissa kaupunkiin on tehty ilmaiskuja. Israel vetäytyi lopulta kaistalta vuonna 2005 ja myöhemmin sitä hallitsi Hamas. 

Israelin joukot etenivät jälleen kaupunkiin Gazan sodan aikana vuonna 2023 ja kaupunki kärsi merkittäviä tuhoja.

## Väestö
Beit Lahian asukasluku oli Palestiinan tilastokeskuksen vuoden 2017 arvion mukaan 88&nbsp;768.

## Lähteet
Rohdin

**Rohdin** on runkokuituja eli kasvin varresta saatavia kuituja häkilöitäessä muodostuva sivutuote. Runkokuituja häkilällä tai häkiläkoneella puhdistettaessa ne vedetään häkilän läpi, jotta kuidut oikenevat ja ne saadaan jaoteltua eri ryhmiin. Häkilöitäessä irtoavat ensin tappurat, sitten rohtimet ja jäljelle jää parhaat kuidut eli aivinat, jotka ovat pitkiä ja kiiltäviä. Rohtimet ovat aivinaa lyhyempiä kuituja ja siten vähempiarvoisia.

Runkokuituja saadaan eri kasvilajeista. Alkuperän mukaan nimetään eri rohdinlajeja: pellava-, hamppu-, juutti- ynnä muut rohtimet. Niistä on valmistettu lankoja ja kankaita sekä karkeammista rohtimista köysiä, nyörejä, säkkejä sekä muita tuotteita kuten hirsirakennuksen seinäsaumojen riveämiseen (tiivistämiseen) käytettäviä tilkkeitä ja tervattuja tilkenuoria puulaivan saumojen tiivistämiseen. Rohdinlangasta voidaan valmistaa rohdinkangasta ja rohdinkankaasta rohdinhousut, rohdinmekko tai rohdinpaita.

## Lähteet
Kirjoperhoskukka

**Kirjoperhoskukka** eli **siroperhoskukka** (*Schizanthus pinnatus*) on koisokasvien (Solanaceae) heimoon, perhoskukkien (*Schizanthus*) sukuun kuuluva kasvilaji. Kirjoperhoskukaksi saatetaan kutsua myös tästä lajista jalostettua risteymää, loistoperhoskukkaa (*Schizanthus* × *wisetonensis*).

Kirjoperhoskukka on yksivuotinen kasvi, joka kasvaa tavallisesti noin 45 cm korkeaksi. Sen varsi on haarova ja kasvutavaltaan pysty. Lehdet ovat noin 10 cm pitkiä ja syvään liuskoittuneita. Kukat kehittyvät viuhkomaisiin kukintoihin ja muistuttavat ulkonäöltään hieman joidenkin kämmeköiden kukkia. Kukat voivat olla monenvärisiä, muun muassa punaisia, violetteja, keltaisia tai valkoisia, mutta usein niissä on purppuranvärisiä pilkkuja ja keltainen keskusta. Kirjoperhoskukka kukkii keväällä.

Kirjoperhoskukka kasvaa luontaisena Chilen vuoristoissa, mutta sitä kasvatetaan koristekasvina muualla.

## Lähteet
* Missouri Botanical Garden: ''Schizanthus pinnatus'' 

## Aiheesta muualla
* Laji.fi: Kirjoperhoskukka (''Schizanthus pinnatus'')
Samojedologia

**Samojedologia** on kielitieteen alaan kuuluvaa tutkimusta, joka tutkii uralilaisiin kieliin kuuluvia samojedikieliä. Alan tutkijaa nimitetään samojedologiksi.

Ensimmäinen tieteellinen samojedikielten kuvaus on M. A. Castrénin *Grammatik der Samojedischen Sprachen*, joka on julkaistu vuonna 1854. Samojedologiassa käytetyn terminologian historian voidaan katsoa alkavan tuosta kielioppikuvauksesta. Historiallisesti samojedologia on ajottain haluttu rajata pois varsinaisen eli autonomisen fennougristiikan yhteydestä. Näin teki ennen muita August Ahlqvist, ja hänen näkökulmastaan siis samojedologiaa olisi jopa ollut pidettävä fennougristiikan naapurialana. Castrénin lisäksi eräitä merkittävimpiä suomalaisia samojedologeja olivat Toivo Lehtisalo ja Kai Donner.

## Katso myös
* Estologia
* Fennistiikka
* Hungarologia
* Lappologia
* Permistiikka
* Samojedit
* Uralilaiset kansat

## Lähteet
Drezden (1813)

**Drezden** () oli Venäjän keisarikunnan laivaston vuonna 1813 vesillelaskettu kaksikantinen 74-tykkinen Selafail-luokan linjalaiva.

## Valmistus

Alus tilattiin Arkangelista, missä köli laskettiin 10. maaliskuuta 1810. Alus laskettiin vesille 19. heinäkuuta 1813.

## Palvelus
Elokuusta lokakuuhun 1813 alus purjehti Arkangelista kontra-amiraali Mollerin mukana Tallinnaan. Alus risteili 1814 ja 1816 Itämerellä. Se kuljetti 1817 venäläisiä joukkoja amiraali Crownin laivueessa Calaisista.

### Alejandro I
Alus lähti 28. syyskuuta 1817 Kronstadtista viiden linjalaivan ja kolmen fregatin osastossa Espanjaan. Se saapui 10. joulukuuta Britteinsaarille Dealiin ja 21. joulukuuta Portsmouthiin, missä osaston alukset täydensivät varastojaan ja korjasivat vaurioita. Osasto jatkoi 4. helmikuuta 1818 matkaansa Cádiziin, jonne saavuttiin 21. helmikuuta. Kontra-amiraali Muller luovutti 27. helmikuuta aluksen virallisesti Espanjalle, joka liitti sen laivastoonsa nimellä *Alejandro I*..

Alus lähti 11. toukokuuta 1819 Cádizista *San Telmon*, fregatti *Prueban* ja rahtilaiva *Maríanan* kanssa Limaan päällikkönään Porlier. Aluksella havaittiin Brasilian rannikolla paha vuoto, joten se joutui palaamaan Cádiziin. Alus saapui 19. elokuuta 1819 yksin Cádiziin, missä se siirrettiin marraskuussa 1820 reserviin. Alus poistettiin joulukuussa palveluksesta La Carracassa. Se romutettiin ja puutavara myytiin 1823 La Carracassa.

## Lähteet
*
*

### Viitteet
Kalevi Kyläheiko

**Erkki Kalevi Kyläheiko** (s. 7. huhtikuuta 1952 Laitila) on suomalainen kansantaloustieteen tohtori ja professori. Hän teki lähes 40 vuoden uran Lappeenrannan–Lahden teknillisen yliopiston LUT:n kehittäjänä, muun muassa LUT-kauppakorkeakoulun dekaanina 1999–2003 ja 2007–2009 sekä LUT:n vararehtorina 2003­–2006. Hänet nimitettiin Bremenin yliopiston kunniaprofessoriksi vuonna 2011, ja hän on asunut Saksassa vuodesta 2017.

Varsinais-Suomen Laitilassa syntynyt Kalevi Kyläheiko suoritti Turun kauppakorkeakoulussa ekonomin tutkinnon 1974, kauppatieteen kandidaattitutkinnon 1976 ja myöhemmin lisensiaattitutkinnon. Tohtoriksi hän väitteli vuonna 1995 LUT-yliopiston kauppakorkeakoulussa yhtenä sen ensimmäisistä väittelijöistä. Hän on suorittanut myös teoreettisen filosofian laudatur-opinnot Turun yliopistossa.

Kyläheiko alkoi luennoida LUT-kauppakorkeakoulussa vuonna 1981, eteni apulaisprofessoriksi ja sai professorin viran 1998. Siitä ura eteni hallintojohtajaksi, vararehtoriksi ja dekaaniksi. Hän on julkaissut noin sata tieteellistä artikkelia akateemisissa julkaisuissa.

## Yksityiselämä
Kalevi Kyläheikolla on neljä aikuista lasta. Hänen puolisonsa on LUT-kauppakorkeakoulun tutkijaopettaja ja entinen Yle-toimittaja Päivi Maijanen-Kyläheiko.

## Lähteet
Ullner

**Ullner** on muun muassa seuraavien suomalaisten henkilöiden sukunimi:

* Carl Ullner (1739–1801), suomalaissyntyinen ruotsalainen valtiopäivämies ja korkeimman oikeuden jäsen
* Constance Ullner (1856–1926), eläinsuojeluaktivisti ja kirjailija
* Robert Ullner (1831–1897), tilanomistaja, kunnallisneuvos ja lasitehtailija
Claude Abadie

**Claude Abadie** (16. tammikuuta 1920 Pariisi – 29. maaliskuuta 2020 Suresnes) oli ranskalainen jazzklarinetisti.

Abadie perusti vuonna 1941 jazzyhtyeen, jossa työskentelivät muiden muassa Boris Vian, Claude Luter, Jef Gilson, Hubert Fol ja Raymond Fol. Yhtye omaksui vaikutteita Bix Beiderbeckelta. Vuonna 1949 Abadie perusti uuden kokoonpanon, jossa vaikuttivat muiden muassa Benny Vasseur ja Jean-Claude Fohrenbach. Vuosina 1952–1963 hän piti taukoa musiikkiurastaan. Vuodesta 1965 kuolemaansa saakka Abadie johti jazzkokoonpanoa, jonka jäsenten joukossa oli Paul Vernon.

## Lähteet

## Aiheesta muualla
*
Tuhkatapakulo

**Tuhkatapakulo** (*Myornis senilis*) on tapakuloihin kuuluva lintulaji. Lajia tavataan Etelä-Amerikassa.

## Koko ja ulkonäkö
Tuhkatapakulo kasvaa 14–16 cm pitkäksi. Sukupuolet muistuttavat toisiaan ulkonäöltään. Lajin pää, selkä ja siivet ovat tumman harmaat. Rinta ja vatsa ovat sävyltään vaaleammat. Tuhkatapakulon alavatsassa ja -perässä on vivahde punaruskeaa.  

## Levinneisyys ja elintavat
Tuhkatapakuloa tavataan Kolumbiasta Peruun. Lajin elinympäristöä ovat kosteiden vuoristometsien bambutiheiköt 2&nbsp;300–3&nbsp;500 metrin korkeudella merenpinnasta.

## Lähteet
Abe Aaron

**Alvin Abe Aaron** (27. tammikuuta 1910 Toronto – marraskuu 1970 Kanada) oli kanadalainen jazzklarinetisti ja -saksofonisti.

Aaron syntyi musikaaliseen perheeseen ja työskenteli alun perin isänsä johtamassa kokoonpanossa. 1940-luvun alussa hän soitti alttosaksofonia Jack Teagardenin kokoonpanossa. Vuonna 1943 Aaron muutti Hollywoodiin. Tämän jälkeen hän esiintyi ja levytti Horace Heidtin ja Skinnay Ennisin kanssa. Hän teki Les Brownin kanssa yhteistyötä vuosikymmenen ajan kiertäen Kaukoidässä ja Euroopassa sekä levyttäen. Lisäksi Aaron levytti basssoklarinetistina Billy Usseltonin kanssa.

## Lähteet
Eskimologia

**Eskimologia** on kielitieteen alaan kuuluvaa tutkimusta, joka tutkii eskimo-aleuttilaisia kieliä. Alan tutkijaa nimitetään eskimologiksi. Tanskalais-grönlantilaista tutkimusmatkailija-antropologia Knud Rasmussenia on kutsuttu ”eskimologian isäksi”. Eräs alan arvostetuimmista tutkijoista on Ernest Jr. Burch. Kööpenhaminan yliopistossa on toiminut eskimologian laitos (Institut for Eskimologi). Oppiaine perustettiin yliopistoon 1900-luvun alussa. Nykyisin instituutin nimi on Institut for Tværkulturelle og Regionale Studier ja yksi sen osista on Grønland og Arktis. 

## Katso myös

* Aleutit
* Aleuttilaiset kielet
* Grönlannin kieli
* Grönlanti
* Eskimokielet
* Eskimot
* Inuiitit
* Jupikit

## Lähteet
Gintautas Abarius

**Gintautas Abarius** (28. maaliskuuta 1959 Vilna – 10. elokuuta 2010 Raleigh, Pohjois-Carolina) oli liettualainen jazzpianisti ja säveltäjä. Hänen isänsä oli Lionginas Abarius.

Abarius aloitti 4-vuotiaana harmonikansoiton ja siirtyi muutama vuosi myöhemmin pianoon. Vuodesta 1977 hän opiskeli klassista pianonsoittoa ja sävellystä Liettuan musiikki- ja teatteriakatemiassa. Abarius erikoistui pianistina jazziin ja johti omia kokoonpanojaan. Hänen sävellystuotantoonsa kuuluu muun muassa jazzia, popkappaleita, kamarimusiikkia ja hengellisiä sävellyksiä.

## Lähteet
Lionginas Abarius

**Lionginas Abarius** (8. elokuuta 1929 Maniuliškės, Zarasain kunnallispiiri – 22. huhtikuuta 2022 Vilna) oli liettualainen säveltäjä ja kuoronjohtaja.

Abarius valmistui vuonna 1953 Tallat-Kelpšan musiikkikoulusta Vilnassa. Vuosina 1953–1958 hän opiskeli kuoronjohtoa Liettuan konservatoriossa. Abarius valittiin Liettuan laulujuhlan pääkuoronjohtajaksi vuonna 1960. Lisäksi hän johti Liettuan radion ja television sekakuoroa vuosina 1963–1981. Abarius opetti Liettuan musiikki- ja teatteriakatemiassa ja johti vuosina 1988–1995 sen kuoronjohdon laitosta. Hänelle myönnettiin vuonna 1967 Liettuan sosialistisen neuvostotasavallan kunniataiteilijan arvonimi. Vuonna 1995 hän sai Gediminaksen ritarikunnan kolmannen luokan kunniamerkin ja vuonna 2016 Liettuan kulttuurin ja taiteen kansallispalkinnon.

Abariuksen sävellystuotantoon kuuluu muun muassa messuja. Hänen poikansa oli muusikko Gintautas Abarius. Hänen tyttärestään Daina Lazauskienėsta tuli kuoronjohtaja.

## Lähteet
Sarvi-implantti

**Sarvi-implantti** on ihmisen päähän asennettava implantti. Sen tarkoituksena on korvata ihmiseltä muuten puuttuvat ruumiinosat, sarvet. Se voi olla vahvuuden symboli. Mahdollista on myös eläimen sarvien istuttaminen ihmisen päähän. Tosin se voi aiheuttaa päänsärkyä.

## Lähteet
Praha 6

**Praha 6** on yksi Tšekin pääkaupungin Prahan piireistä. Vuonna 2021 siellä asui 103 254 asukasta. Pinta-alaltaan Praha 6 on Prahan suurin kaupunginosa.

## Hallinto
Vaalikaudella 2022–2026 Praha 6:n pormestarina toimii Kansallisdemokraattisen puolueen Jakub Stárek.

## Aluejako
Kaupunginosa on jaettu useaan eri osaan. Praha 6 koostuu  Břevnovin, Dejvicen, Libocin, Ruzyněn, Střešovicen, Veleslavínin, Vokovicen ja Dolní Sedlecin kaupunkialueista sekä osista Bubenečea ja Hradčanya.

## Historia
Prahan luoteispuolella sijainneet asutuskeskukset liitettiin osaksi pääkaupunkia pian Tšekkoslovakian itsenäistymisen jälkeen. Břevnovista, Střešovicesta ja Dolní Libocista muodostettiin Praha XVIII. Bubenč, Dejvice, Sedlec, Veleslavín ja Vokovice muodostivat taas Praha XIX:n kaupunginosan. Kuntaliitosten myötä Prahalle siirrettiin entisten kuntien omaisuus, virkamiehet sekä työntekijät. Hallintonimet kokivat muutoksen vuonna 1949 kun Praha XVIII:stä tuli Praha 5 ja Praha XIX:stä Praha 6. Lopulta nämä yhdistyivät Praha kuudeksi vuonna 1960. Kaupunginosan rajat saivat nykyisen muotonsa vuonna 2005 kun Dolní Sedlec liittyi siihen kansanäänestyksen jälkeen.

## Liikenne

Václav Havelin kansainvälinen lentoasema sijaitsee Praha 6:ssa Ruzyněn alueella.

## Väestö

Lähde:

## Ystävyyskaupungit
*Bayreuth (Saksa)
*Wien 14 (Penzing) (Itävalta)
*Roncegno Terme (Italia)
* Drancy (Ranska)
*Poreč (Kroatia)
*Ružomberok (Slovakia)
*Muratpaşa (Turkki)
*Dijon (Ranska)
*Hmelnytskyi (Ukraina)
Lähde:

## Lähteet

## Aiheesta muualla

* Praha 6:n kotisivut
Megalopolis (elokuva)

**Megalopolis** (tunnetaan myös nimellä **Francis Ford Coppolan Megalopolis: Faabeli**, engl. *Francis Ford Coppola’s Megalopolis: A Fable*) on vuonna 2024 ensi-iltansa saanut yhdysvaltalainen eeppinen scifi-draamaelokuva, jonka on ohjannut, käsikirjoittanut ja tuottanut Francis Ford Coppola. Rooleissa nähdään muun muassa Adam Driver, Giancarlo Esposito, Nathalie Emmanuel, Aubrey Plaza, Shia LaBeouf, Jon Voight, Laurence Fishburne, Talia Shire, Jason Schwartzman, Kathryn Hunter, Grace VanderWaal, Chloe Fineman, James Remar, D. B. Sweeney ja Dustin Hoffman.

*Megalopolis* on Coppolan intohimoprojekti, jonka käsikirjoittamisen hän aloitti jo 1980-luvulla. Coppola hylkäsi projektin vuonna 2007, mutta palasi siihen toukokuussa 2019. Kuvauksen aloitettiin marraskuussa 2022, ja päätettiin maaliskuussa 2023. Elokuvan budjetti on yli 120 miljoonaa dollaria, ja Coppola rahoitti elokuvan pääasiassa itse.

*Megalopolis* sai maailmanensi-iltansa Cannesin elokuvajuhlilla 16. toukokuuta 2024, missä se kilpaili Kultaisesta palmusta. Elokuva sai kriitikoilta ristiriitaisen vastaanoton Cannesissa. Kesäkuussa 2024, kuukausi maailmanensi-illan jälkeen, Lionsgate osti elokuvan levitysoikeudet. Elokuva sai ensi-iltansa Pohjois-Amerikassa sekä Suomessa 27. syyskuuta 2024. Se sai huonon vastaanoton sekä floppasi taloudellisesti.

## Juoni
Elokuva sijoittuu katastrofin jälkeiseen metropolikseen, New Romeen, ja sen keskiössä on idealistinen arkkitehti Caesar Catilina, joka haluaa rakentaa kaupungista utopian.

### Livekohtaus
Cannesin ensi-illassa yleisön joukosta nousi mies, joka käveli näyttämölle ja  neljättä seinää rikkoen esitti elokuvan hahmolle kysymyksen, johon valkokankaalla esiintynyt näyttelijä vastasi. 60:ssä elokuvan näytöksistä oli mukana tällainen live-esitys. Suunnitelman mukaan muissa näytöksissä yleisö olisi esittänyt näyttelijälle kysymyksen, puheentunnistusohjelma olisi tulkinnut sen, ja sitten tietokoneohjelma olisi valinnut sopivimman vastauksen useista ennalta kuvatuista pätkistä, mutta lopulta suunnitelmasta luovuttiin. Laajemmassa jakelussa näytelty kohtaus korvattiin tallenteella. 

## Näyttelijät

## Arvosteluja
Elokuva sai kielteiset arvostelut. Pertti Avolan mukaan se on ”kamala yhden tähden sotku”, jossa fokus on täysin hukassa. Muiden mukaan se on ”eeppinen epäonnistuminen” ja ”suuruudenhullu mutta vilpitön”.

 Pertti Avola, *Helsingin Sanomat* 

 Henri Waltter Rehnström, *Turun Sanomat*

 Jussi Huhtala, *Episodi*

 Kalle Kinnunen, *Suomen Kuvalehti*

## Lähteet

## Aiheesta muualla
*
Fiat 600 (2023)

**Fiat 600** on Fiatin vuodesta 2023 lähtien valmistama pieni crossover-tyyppinen automalli. Auto perustuu PSA-konsernin kehittämälle EMP1-perusrakenteelle.

## Lähteet

## Aiheesta muualla

* 600 Fiatin kotisivuilla
Fiat 600 (täsmennyssivu)

**Fiat 600** viittaa seuraaviin Fiat-malleihin:

* Fiat 600, vuosien 1955–1969 malli
* Fiat Seicento, vuosien 1998–2010 malli
* Fiat 600, vuodesta 2023 lähtien valmistettu malli, jonka muotoilu pohjautuu retrotyylisesti 1950-luvulla esiteltyyn 600:aan.
Southmod

**SOUTHMOD** on kokoelma globaalin etelän maille kehitettyjä, kotitalouksien verotukseen ja tulonsiirtoihin keskittyviä mikrosimulaatiomalleja. Malleja ylläpitää Yhdistyneiden kansakuntien yliopistojen kehitystalouden tutkimusinstituutti (UNU-WIDER). SOUTHMOD kuuluu staattisten mikrosimulaatiomallien luokkaan ja sisältää mallimoduulit seitsemälle Afrikan maalle (Etiopia, Ghana, Mosambik, Ruanda, Tansania, Uganda, Sambia), neljälle Latinalaisen Amerikan maalle (Bolivia, Kolumbia, Ecuador, Peru) sekä yhdelle Kaakkois-Aasian maalle (Vietnam).   Kerran vuodessa päivitetyt mallit ovat vapaasti saatavilla ei-kaupalliseen tutkimuskäyttöön.

SOUTHMODin inspiraationa toimii EUROMOD, Euroopan unionin jäsenvaltioille suunniteltu malliperhe, jota hallinnoi Euroopan komission yhteinen tutkimuskeskus.

## SOUTHMOD-malliperhe
SOUTHMOD on kokoelma mikrosimulaatiomalleja, joita käytetään esimerkiksi verotuksen ja tulonsiirtojen muutoksiin liittyvien vaikutusarvioiden ja tutkimuksen tuottamiseen. Mallit on kehitetty eurooppalaisten mallien tapaan avoimelle EUROMOD-ohjelmistoalustalle. Yhteisen alustan lisäksi  SOUTHMODin jokainen maamoduuli sisältää kansallisen lainsäädännön pohjalta mallinnetut verot, sosiaalivakuutusmaksut ja tulonsiirrot sekä kansallisen yksilötason kyselyaineiston.

SOUTHMODin avulla tutkijat voivat simuloida, arvioida ja vertailla useiden kehitysmaiden vero- ja etuuspolitiikan vaikutuksia käytettävissä oleviin tuloihin ja kotitalouksien kulutukseen. Tulosten perusteella tutkijat voivat tuottaa erilaisia indikaattoreita esimerkiksi köyhyyteen, tulonjakoon tai valtion budjettiin liittyen. Mallien avulla voidaan arvioida sekä nykyisen vero- ja tulonsiirtopolitiikan että politiikkareformien vaikutuksia. 

SOUTHMOD-mallit on harmonisoitu niin, että maakohtaiset tulokset ovat vertailukelpoisia eri maiden välillä. Harmonisointi edellyttää  politiikkasääntöjen mallinnusta ja kyselyaineistojen käsittelyä yhteisten protokollien mukaisesti.

## UNU-WIDERin SOUTHMOD-projekti
Malleja kehitetään ja ylläpidetään UNU-WIDERin *SOUTHMOD – simulating tax and benefit policies for development* -projektissa. Projekti perustuu kansainväliseen yhteistyöhön WIDERin tutkijoiden, muiden tutkimusinstituuttien sekä globaalin etelän tutkijoiden välillä.

Mallien kehitystyön lisäksi SOUTHMOD-projekti pyrkii edesauttamaan mallien tehokasta käyttöä niiden isäntämaissa, esimerkiksi globaalin etelän tutkijoiden ja poliittisten päättäjien keskuudessa. Lisäksi projektissa tehdään kansainvälistä tutkimusta, jonka keskiössä on kohdemaiden vero- ja tulonsiirtopolitiikan arvioiminen ja kehittäminen.

## Lähteet
Lyceum (lehti)

**Lyceum** oli ruotsalainen aikakauskirja, josta ilmestyi kaksi numeroa vuosina  1810 ja 1811. Julkaisun päätoimittaja oli Lorenzo Hammarsköld. Sen tavoitteena oli päästä eroon kirjallisen maailman akateemisesta mausta ja saada tilalle aidompia kirjallisia ihanteita. Se sisälsi kriittisiä artikkeleita ajankohtaisista aiheista ja runoja.

## Lähteet

## Aiheesta muualla
* Lyceum 1810 Litteraturbanken
YMTC

**YMTC** (Yangtze Memory Technologies, ) on kiinalainen puolijohdeteollisuuden yritys, joka sijaitsee Hubein maakunnassa. YMTC on perustettu vuonna 2016 Wuhanissa Tsinghua Unigroupin, Hubein maakunnan ja kansallisen Big Fund -rahaston tuella. Vuonna 2020 yritys työllisti . YMTC valmistaa Flash-muistipiirejä. Statistan mukaan YMTC oli vuonna 2021 maailman kuudenneksi suurin NAND-muistien valmistaja.
Yritys on Kiinan suurin NAND Flash-muistien valmistaja, jonka Yhdysvallat lisäsi vientirajoituslistalleen. YMTC:n mukaan sen tekniikka ei ole sotilaskäyttöön eikä se toimita asevoimille.

## Lähteet

## Aiheesta muualla
* Yrityksen verkkosivut
Trombosytoosi

**Trombosytoosi** on tila, jossa veressä esiintyy liiallinen määrä verihiutaleita eli trombosyytteja. Ihmisen normaali verihiutalemäärä on 150-360 miljardia kappaletta litrassa verta. Trombosytoosiksi näin ollen luokitellaan tila, jossa trombosyyttilukema on yli 360 miljardia kappaletta / litra.

Trombosytoosi ei aina liity sairauteen. Verihiutalemääriä saattaa väliaikaisesti nostaa esimerkiksi liikunta, synnytys tai leikkaus. Sairauksista erilaiset tulehdustaudit, verenvuodot, raudanpuute ja tietyt syöpätaudit voivat aiheuttaa trombosytoosia. Mikäli trombosytoosi johtuu sairaudesta tai muusta ulkoisesta tekijästä, kutsutaan sitä sekundaariseksi trombosytoosiksi. 

Sekundaarisen trombosytoosin lisäksi trombosytoosi voi johtua myös luuytimen häiriöstä, joka vaikuttaa suoraan verihiutaleiden muodostumisnopeuteen. Tämän kaltaisia sairauksia kutsuteen myeloproliferatiivisiksi sairauksiksi. Näitä sairauksia ovat polysytemia vera, essentiaalinen trombosytemia, myelofibroosi ja krooninen myelooinen leukemia.

Trombosytoosi ei yleensä aiheuta oireita ja se havaitaan useimmiten sattumalöydöksen verikokeesta. Hyvin suuri verihiutalemäärä voi lisätä verisuonitukosten ja verenvuotojen vaaraa.

Sekundaarinen trombosytoosi hoidetaan hoitamalla sen aiheuttanutta tilaa tai sairautta. Myeloproliferatiivisia sairauksia taas usein hoidetaan oireenmukaisesti tukostaipumusta tai verihiutalemäärää laskevilla lääkkeillä.

## Lähteet
Lorenzo Hammarsköld

**Lorenzo (Lars) Hammarskjöld** (1785–1827) oli ruotsalainen kirjallisuus- ja taidehistorioitsija ja kriitikko. 

Hammarskjöld oli fosforistisen suunnan merkittävimpiä edustajia. Hän taisteli sen puolesta aikakauskirjoissaan *Läsning i hvarjehanda* (1810) ja *[[Lyceum]]* (1810–1811) ja avusti julkaisuja *[[Polyfem]]*, *[[Phosphoros]]*, *[[Poetisk kalender]]*, *[[Svensk Literatur-Tidning]]* sekä toteutti romantiikan aatteita omissa kirjallisissa tuotteissaan, kuten *Kärleksqväden* (1811), *Prins Gustaf, tragedi* (1812), *Poetiska studier* (1813). Hän hyökkäsi  akateemista kirjallisuusmakua vastaan ja kirjoitti Per Atterbomin ja muiden kanssa kanssa muun muassa pilarunoelman *Markalls sömnlösa nätter*, joka lähinnä  oli tähdätty Per Adam Wallmarkia vastaan. Merkittävimpänä hänen tuotannostaan pidetään teosta *Svenska vitterheten* (1818–1819), joka yksipuolisenakin on ansiokas. Viimeisinä vuosinaan hän syventyi filosofisiin tutkimuksiin ja julkaisi muun muassa neliosaisen teoksen *Grunddragen af filosofins historia* (1825–1827).

## Lähteet

## Aiheesta muualla
Myeloproliferatiivinen sairaus

**Myeloproliferatiiviset sairaudet** on ryhmä verisairauksia, joissa luuydin tuottaa liiallisen määrän verisoluja. Tautiryhmään luetaan essentiaalinen trombosytemia, polysytemia vera, myelofibroosi ja krooninen myelooinen leukemia. Kaikkien näiden taustalla on luuytimen kantasolujen häiriö, josta seuraa liiallinen verisolumäärä.

Yhteistä myeloproliferatiivisille sairauksille ovat tyrosiinikinaaseja aktivoivat mutaatiot, jotka johtavat verisolujen esiasteiden lisääntymiseen kasvutekijöistä riippumatta.

## Lähteet
Anagrelidi

**Anagrelidi** on lääkeaine, jota käytetään myeloproliferatiivisiin sairauksiin liittyvän trombosytoosin hoidossa. Se pienentää veren trombosyyttipitoisuutta estämällä megakaryosyyttien kypsymistä. 

## Biosaatavuus
Oraalisen annon jälkeen anagrelidin biologinen hyötyosuus on noin 70 %. Kun anagrelidi annetaan tyhjään mahalaukkuun, Cmax saavutetaan 1 tunnin kuluessa (Tmax) annostelusta. Samanaikainen käyttö ruoan kanssa alentaa hieman Cmax-arvoa ja suurentaa AUC-arvoa, mutta ei kliinisesti merkittävässä määrin.

## Metabolia
Anagrelidi metaboloituu laajasti, pääasiassa maksassa sytokromi P450 CYP1A2 välityksellä, kahdeksi päämetaboliitiksi: 6,7-dikloori-3-hydroksi-1,5-dihydro-imidatso[2,1-b]kinatsoliini-2-oni (3-hydroksianagrelidi) ja 2-amino-5,6-dikloori-3,4,-dihydrokinatsoliini (RL603). 3-hydroksimetaboliittia pidetään farmakologisesti aktiivisena ja sillä on samanlainen teho ja teho verihiutaleita alentavien vaikutustensa suhteen, mutta se estää PDE3:a 40 kertaa suuremmalla voimakkuudella kuin kantalääke.

## Eliminaation puoliintumisaika
Anagrelidin t1/2 kestää noin 1,5 tuntia ja sen aktiivisen metaboliitin, 3-hydroksianagrelidin, noin 2,5 tuntia.

## Poistuminen elimistöstä
Metabolian jälkeen metaboliittien erittyminen virtsaan näyttää olevan ensisijainen anagrelidin eliminaatiokeino. Alle 1 % annetusta annoksesta erittyy virtsaan muuttumattomana kantalääkkeenä, kun taas noin 3 % ja 16–20 % annetusta annoksesta erittyy vastaavasti 3-hydroksianagrelidina ja RL603:na.

## Lähteet
Kytövuoren tuulivoimalaitos

**Kytövuoren tuulivoimalaitos** on Pirkanmaalla Ruoveden Pöytäniemen Kytövuorella sijaitseva tuulivoimalaitos, jonka kapasiteetti on 0,6 megawattia ja vuosituotanto on noin 0,3–0,4 gigawattituntia. Voimalan on rakentanut, sen omistaa ja sitä operoi Tuulivoima Heinola Oy.

## Yleistä
Tuulivoimalaitos sijaitsee Pöytäniemessä ja sen etäisyys Ruoveden kirkosta on 5,3 kilometriä. Pohjoispuolella sijaitsevat Pöytäselkä ja Väärinselkä, joiden yli voimala näkyy selvästi. Voimala näkyy myös Ruhalaan, jossa autoilijat voivat nähdä sen koillisessa. Pöytäniemessä on kaksi pienempää kalliohuippua, josta Kytövuorella voimala sijaitsee. Voimalalle tulee Pöytäniemen maatilalta huoltotie. Se sijaitsee 152 metrin korkeudella mpy.

Voimala on tanskalaisen Bonusin valmistama B44/600, jonka napakorkeus on 50 metriä, tuuliturbiinin halkaisija 44 metriä ja jonka kapasiteetti on 600 kilowattia eli 0,6 megawattia.

## Historiaa
### Rakentaminen
Tuulivoimalaitosta varten hankittiin rakennuslupa ja teetettiin ympäristöselvitys. Voimalan lähellä ei ollut asutusta, joten rakentaminen onnistui ilman rakennusluvasta tehtyjä valituksia. Voimalaitoksen hankki Saksasta käytettynä ja sen toimitti paikalle Alavudella toimiva Riiho-yhtiö, jolla on itselläänkin toiminnassa Riihontien tuulivoimalaitos. Tuulivoimala käynnistyi tammikuussa 2013 ja sen sähkö on myyty Turku Energialle .

### Uutisia
Martti Pöytäniemi on hakenut vuonna 2023 suunnittelutarveratkaisuna lupia pystyttää paikalle ensimmäisen voimalan lisäksi kaksi samanlaista tuulivoimalaa. Niiden yksikkökapasiteetti olisi 2,1 megawattia ja niiden korkeudeksi tulisi 150 metriä. Voimalat on ajateltu tulevan Pöytäniemen toiselle kalliohuipulle kuin missä nykyinen voimala on.

## Katso myös
* Luettelo Suomen tuulivoimaloista

## Lähteet
Desmond Tutun kunnianosoitukset

**Desmond Tutu** (1931–2021) otti vastaan useita erilaisia tunnustuksia elämänsä aikana. Tunnetuin näistä lienee Nobelin rauhanpalkinto.

## Nobelin rauhanpalkinto
Nobelin rauhanpalkinto Tutulle myönnettiin vuonna 1984. Perusteluiksi mainittiin hänen roolinsa väkivallattoman vastarinnan johtavana hahmona apartheidin vastustamisessa. Hän ei jakanut palkintoa kenenkään kanssa.

## Ritarikunnat

### Eteläafrikkalaiset

*  Ansiokkaan palveluksen ritarikunta (Etelä-Afrikka, 1999)

### Ulkomaalaiset

*  Kunnialegioona (Ranska, 1998)
*  Bundesverdienstorden (Saksa, 1999)
*  Presidential Medal of Freedom (USA, 2009)
*  Kunniaritarien ritarikunta (Yhdistynyt kuningaskunta, 2015)
*  Pyhän Johanneksen ritarikunta (Yhdistynyt kuningaskunta, 2017)

## Akateemiset

Lähde:

Vuonna 1987 Tutu nimitettiin Länsi-Kapin yliopiston kansleriksi. Hän toimi virassa 25 vuoden ajan.

## Lähteet
Kuukautisten välikipu

***Kuukautisten välikipu*** eli **välikipu** on ovulaation aiheuttamaa kipua. Sitä tapahtuu noin 14 päivää ennen kuukautisia ja se kestää muutamasta minuutista jopa kahteen päivään. Kipu tuntuu alavatsan jommalla kummalla puolella ja voi tuntua tylsänä tai terävänä. Muihin oireisiin voi kuulua tiputteluvuoto. Välikipu toistuu usein kuukausittain ja voi vaihdella puolelta toiselle.

Välikivun taustalla oleva mekanismi on epäselvä, mutta se voi liittyä ärsytykseen, joka johtuu veren ja nesteen vapautumisesta follikkelista tai veren korkeasta luteinisoivan hormonin pitoisuudesta, joka aiheuttaa sileän lihaksen supistumista. Diagnoosissa suljetaan pois muut mahdolliset syyt, kuten umpilisäketulehdus, endometrioosi, munasarjakystat, kohdunulkoinen raskaus ja sukupuolitaudit.

Hoito voi sisältää parasetamolia tai ibuprofeenia. Vaivan ennaltaehkäisyyn voidaan käyttää ehkäisypillereitä. Välikipu ei ole vakavaa, vaikka voikin toistua. Välikipua kokee noin 20–40 % naisista. Koska välikipua esiintyy luteinisoivan hormonin erityshuipun aikana, sen esiintymistä on käytetty hedelmällisyyden hallintaan.

## Lähteet
Häpyhuulten yhteenkasvaminen

**Häpyhuulten yhteenkasvaminen** tarkoittaa tilannetta, jossa pienet häpyhuulet kasvavat yhteen. Jossain tapauksissa häpyhuulet voivat sulkea kokonaan emättimen sisäänkäynnin. Jos kehossa ei ole riittävästi estrogeenia, mikä on aivan normaalia esimurrosikäisillä tytöillä, häpyhuulet saattavat vähitellen liittyä tiukasti yhteen. Tila onkin melko yleinen alle 7-vuotiailla tytöillä, mutta sitä tavataan harvoin murrosiän saavuttaneilla tytöillä. Häpyhuulet saattavat kasvaa yhteen myös synnytyksen tai menopaussin jälkeen.

## Diagnosointi
Yleensä häpyhuulten yhteenkasvaminen huomataan vahingossa vaatteiden vaihdon tai kylpemisen yhteydessä.

## Hoito
Yleensä tila paranee itsestään ilman hoitoa. Sitä voidaan kuitenkin hoitaa estrogeenivoiteella tai harvinaisissa tapauksissa leikkauksella. Estrogeenivoide voi aiheuttaa sivuvaikutuksena rintojen arkuutta tai genitaalialueen tummumista. Leikkaus tulee kyseeseen, jos estrogeenivoide ei tehoa tai virtsaa jää emättimeen. Leikkaus suoritetaan yleensä yleisanestesiassa tai paikallispuudutuksessa. Joka seitsemännessä tapauksessa häpyhuulet kasvavat uudelleen yhteen.

## Lähteet
Moskenesin kirkko

**Moskenesin kirkko** () on Moskenesin kunnassa Nordlandin läänissä Norjassa sijaitseva puinen ristikirkko vuodelta 1819.
## Lähteet

## Aiheesta muualla
Sørvågen

**Sørvågen** on taajama Moskenesin kunnassa Nordlandin läänissä Norjassa. Taajaman pinta-ala on 0,6 neliökilometriä ja asukasluku 403 vuonna 2023.
## Kuvia

Sorvagen-2.jpg|Vuonna 1906 avattiin Sørvågenin ja Røstin välille Norjan ensimmäinen radioyhteys.

## Lähteet
Suuri kaappaus

**Suuri kaappaus** (*The Anderson Tapes*) on Sidney Lumetin ohjaama yhdysvaltalainen rikoselokuva vuodelta 1971. Lawrence Sandersin Edgar-palkittuun esikoisromaaniin perustuvan tarinan pääosia näyttelevät Sean Connery, Dyan Cannon, Alan King ja Martin Balsam. Murtojengin nuorinta jäsentä esittää Christopher Walken ensimmäisessä merkittävässä elokuvaroolissaan.

## Juoni
Ikääntyvä kassakaapinmurtaja Duke Anderson (Connery) vapautuu vankilasta ja kokoaa heti ryhmän valmistelemaan jalokiviryöstöä vauraiden piirien asuttamaan newyorkilaiseen kerrostaloon, jossa hänen vanha naisystävänsä asuu. Keikan rahoittajaksi saadaan mafia sillä ehdolla, että mukaan otetaan muuan heidän hankala jäsenensä, joka täytyy surmata ryöstön aikana. Rikollisryhmän toimia kuitenkin salakuunnellaan, kuvataan ja nauhoitetaan jatkuvasti monen eri viranomaisen ja erään yksityisetsivän toimesta ja eri syistä. Tästä kaikesta tietämättä miehet toteuttavat aikeensa Labor Day -viikonloppuna muuttomiehiksi naamioituneina. Asukkaat joutuvat panttivangeiksi, heiltä tivataan kassakaappien numerokoodeja ja ellei niitä saada, kaapit murretaan. Erääseen asuntoon jätetty liikuntakyvytön nuori poika hälyttää poliisin paikalle radioamatöörilaitteidensa avulla. Poliisin erikoisryhmä soluttautuu rakennuksen katolle kadun yli vaijereita pitkin. Ryöstäjät pyrkivät pakoon muuttoautollaan, mutta törmäävät heti poliisien tiesulkuihin.

## Vastaanotto
*Chicago Sun-Times* -lehden elokuvakriitikko Roger Ebert piti elektronisen valvonnan ja salakuuntelun ylenmääräistä kuvaamista elokuvan turhana painolastina, jota ilman elokuva olisi päässyt lähemmäs ryöstöelokuvien parhaimmistoa, kuten elokuvaa *[[Rififi]]*. Hän antoi elokuvalle kolme tähteä neljästä.

*[[Video-opas|Video-oppaassa]]* vuodelta 1994 Asko Alanen antoi elokuvalle neljä tähteä viidestä ja luonnehti sitä erikoiseksi huippujännäriksi, jonka useista raporttivälähdyksistä muodostuva kerrontatekniikka pitää mielenkiintoa yllä. *Helsingin Sanomien* Veli-Pekka Lehtonen kirjoitti *Suuren kaappauksen* tv-esityksen alla 1997 sen pohtivan rikoksen oikeutusta ja arvostelevan valvontaan ja urkintaan perustuvaa amerikkalaista yhteiskuntaa, taustalla 1970-luvun alun poliittinen ilmapiiri. Hän kehuu ohjauksen ja näyttelijätyön lisäksi Quincy Jonesin svengaavaa ja merkityksiä luovaa musiikkia.

## Lähteet
Rolv Thesen

**Rolv Thesen** (14. heinäkuuta 1896 Moskenes – 13. syyskuuta 1966 Elverum) oli norjalainen kirjallisuustutkija ja -kriitikko. Hänet tunnetaan erityisesti kolmiosaisesta Arne Garborgia käsittelevästä teoksesta. Thesen oli *[[Arbeiderbladet]]in* kirjallisuuskriitikko lähes 40 vuoden ajan.
## Lähteet

## Aiheesta muualla
Rasmus Rasmussen

**Rasmus Olai Rasmussen** (4. marraskuuta 1862 Molde – 17. heinäkuuta 1932 Oslo) oli norjalainen näyttelijä ja Det Norske Teatretin ensimmäinen johtaja. Rasmussen muutti 18-vuotiaana Yhdysvaltoihin, jossa hän metsurina työskennellessään liittyi saksalaiseen teatteriseurueeseen. Palattuaan seitsemän vuotta myöhemmin kotimaahansa Rasmussen pääsi esiintymään Den Nationale Scene -teatteriin. Hän teki myös kiertueita ympäri Norjaa ja vuonna 1912 hänet valittiin Det Norske Teatretin johtajaksi. Vuosina 1916–1923 hän oli Trøndelagin teatterin johtaja. 
## Lähteet

## Aiheesta muualla
Kummitusjuna (elokuva)

**Kummitusjuna** () on yhdysvaltalainen kauhuelokuva vuodelta 1981. Elokuvan on ohjannut elokuvastaan *[[Texasin moottorisahamurhat (vuoden 1974 elokuva)|Texasin moottorisahamurhat]]* tunnettu Tobe Hooper ja sen pääosassa näyttelee Elizabeth Berridge.

Huolimatta aikalaisten kriitikoiden suhteellisen positiivisesta vastaanotosta kolmen miljoonan dollarin budjetilla tuotettu elokuva ei menestynyt lipputulollisesti, sillä se tuotti lopulta kansainvälisesti vain 7,8 miljoonaa dollaria.

Elokuvan tuotannon yhteydessä ilmestyi vuonna 1980 *The Funhouse* -niminen kirjasovitus, jonka kirjoitti Owen West -salanimellä kauhukirjailija Dean Koontz.

## Juoni
Teini-ikäinen Amy Harper (Elizabeth Berridge) on lähdössä poikaystävänsä Buzzin (Cooper Huckabee) ja heidän ystäviensä Lizin (Largo Woodruff) ja Richien (Miles Chapin) kanssa viettämään iltaa kaupunkiin saapuneeseen kiertelevään tivoliin, vaikka Amyn vanhemmat suhtautuvatkin epäluuloisesti eri puolella maata kiertäneen tivolin yhteydessä liittyneiden murhatapausten vuoksi. Joukon perässä kotoa karkaa myös Amyn pikkuveli Joey (Shawn Carson) suuntanaan tivoli. Paikan päällä vietettyään aikansa Richie ehdottaa, että he jäisivät salaa yöpymään tivolin kummitusjunaan lähellä sulkemisaikaa. Toteutettuaan hankkeensa he tulevat todistaneeksi Conrad Strakerin (Kevin Conway) omistaman vetonaulan tiloissa kauhistuttavan murhan, ja kun heidän läsnäolonsa tulee ilmi Conradille, tämä usuttaa tappajan nuorten perään.

## Rooleissa

## Lähteet

## Aiheesta muualla
* The Funhouse – IMDb
* The Funhouse – Elonet
* The Funhouse – AllMovie
* The Funhouse – Rotten Tomatoes
1. Donetskin armeijakunta

**1. Donetskin armeijakunta** () on nykyisin Venäjän asevoimiin kuuluva yhtymä, joka perustettiin marraskuussa 2014 Donetskin kansantasavallan kansanmilitian yhtymänä. Donetskin kansantasavallan liittyttyä syksyllä 2022 Venäjän federaatioon armeijakunta liitettiin 1.1.2023 Venäjän asevoimiin.

## Organisaatio
*1. erillinen kaartin Slavjanskin motorisoitu prikaati
*5. erillinen Donetskin motorisoitu prikaati, nimetty A. V. Zahartšenkon mukaan
**aiemmin Oplot-pataljoona
*9. erillinen kaartin Mariupolin-Hinganin motorisoitu prikaati
*110. kaartin motorisoitu prikaati
**aiemmin Donetskin 100. prikaati
*114. kaartin motorisoitu Jenakijevo-Tonavan prikaati
**aiemmin Donetskin 11. kaartin motorisoitu Jenakijevo-Tonavan rykmentti
*132. kaartin erillinen motorisoitu Gorlovkan prikaati
**aiemmin Donetskin  3. erillinen motorisoitu Gorlovkan prikaati
*14. kaartin tykistöprikaati "Kalmius"
*10. erillinen kaartin panssaripataljoona
*80. erillinen kaartin tiedustelupataljoona "Sparta" nimetty A. S. Pavlovin mukaan
*Erillinen kaartin rynnäkköprikaati "Somalia", nimetty M. S. Tolstyhin mukaan
**aiemmin erillinen komppania "Somalia", 1. erillinen pataljoonan taktinen ryhmä "Somalia", 1. Ilovaiskin panssaripataljoona

## Lähteet
EL og IT Forbundet

**EL og IT Forbundet** on norjalainen tietotekniikka-, energia- ja sähköalojen ammattiliitto. Se perustettiin vuonna 1999 yhdistämällä Norsk Elektriker- og Kraftstasjonsforbund ja Tele- og Dataforbundet. Vuonna 2023 liitolla oli noin 40&nbsp;000 jäsentä.
## Puheenjohtajat
* 1999–2001: Anders Kristoffersen
* 2001–2015: Hans Olav Felix
* 2015–2023: Jan Olav Andersen
* 2023–: Geir Ove Kulseth
## Lähteet

## Aiheesta muualla
* Järjestön verkkosivut
Artikhia

**Artikhia** (, ) oli antiikin aikainen kaupunki ja kaupunkivaltio (*polis*) Epeiroksessa Kreikassa. Sen tarkkaa sijaintia ei tunneta. Erään ehdotuksen mukaan se olisi sijainnut Parauaiassa.

Myöskään Artikhian historiasta ei tiedetä mitään. Vaikka kaupunki on luetteloitu nykytutkimuksessa polisten eli itsenäisten kaupunkivaltioiden joukkoon, sen todellinen asema tunnetaan kuitenkin huonosti. Luettelointi perustuu pelkästään siihen, että eräs piirtokirjoitus mainitsee Artikhialla olleen 300-luvulla eaa. *[[theorodokos]]* Epidauroksesta tulleiden *[[theoros|theoroi]]*-lähettiläiden vastaannottamiseksi.

## Lähteet
Berenike (Epeiros)

**Berenike** (, ) oli antiikin aikainen kaupunki ja kaupunkivaltio (*polis*) Epeiroksessa Kreikassa. Se sijaitsi nykyisen Prévezan kunnan alueella, mutta sen tarkkaa sijaintia ei tunneta varmuudella.

## Maantiede

Bereniken kaupunki sijaitsi nykyisen Prévezan kaupungin niemellä. Nykyisin se sijoitetaan yleensä niemen itärannikolle Michalítsin kylän paikalle. Aiemmin se on yleensä sijoitettu niemen länsirannikolle Joonianmeren rannalle lähelle nykyistä Kastrosykián kylää, mihin se on merkitty muun muassa *[[Barrington Atlas of the Greek and Roman World]]* -kartastossa. Joskus Michalítsiin on yritetty sijoittaa Bukhetionin kaupunki, mutta tämä hylätään nykyisin.

Sisämaassa Bereniken lähellä sijaitsi Kassopen kaupunki; mikäli Berenike sijaitsi nykyisessä Michalítsissa, Kassope oli siitä linnuntietä noin 14 kilometriä pohjoisluoteeseen. Kastrosykiásta vastaava etäisyys olisi noin 5,5 kilometriä pohjoiskoilliseen.

## Historia

Bereniken kaupunki perustettiin hellenistisellä kaudella 200-luvulla eaa. Sen perustaja oli Epeiroksen kuningas Pyrrhos, ja perustaminen ajoitetaan vuoteen 297 eaa. Hän nimesi kaupungin vaimonsa Antigonen äidin Bereniken mukaan. (Joskus perustajaksi mainitaan kuitenkin Pyrrhos II, joka hallitsi vuosina 255–237 eaa.)

Kaupungin paikalla on arkeologisten löydösten perusteella ollut linnoitettu kaupunki kuitenkin jo klassisella kaudella 300-luvulla eaa. Se on luettu nykytutkimuksessa klassisen kauden polisten eli kaupunkivaltioiden joukkoon, mutta sen todellinen asema tunnetaan huonosti. Sen arvellaan olleen Kassopen satama ja sen alaisuudessa. Toinen Kassopen satamista sijoitetaan nykyiseen Kastrosykiáan Bereniken aiemmin oletetulle paikalle.  Klaudios Ptolemaios mainitsee Kassopen sataman, mutta ei sen nimeä.

Bereniken väkiluvuksi on arvioitu 300-luvulla eaa. noin – henkeä ja 200–100-luvuilla eaa. noin – henkeä. Kaupungin kansalaisesta käytettiin etnonyymejä *Berenikeus* () ja *Berenikiadēs* (), feminiinissä *Berenikeia* ().

## Rakennukset ja löydökset

Bereniken kaupunki on ollut linnoitettu. Nykyisestä Michalítsista on löydetty rikkain hautaesinein varustettuja hautoja 400-luvulta eaa. lähtien.

## Lähteet

## Aiheesta muualla
Horraon

**Horraon** (, ) eli **Orraon** () oli antiikin aikainen kaupunki ja kaupunkivaltio (*polis*) Epeiroksessa Kreikassa. Se sijaitsi nykyisen Ártan kunnan alueella noin 1,5 kilometriä länteen nykyisestä Ammótopoksen kylästä.

## Maantiede

Horraon sijaitsi Epeiroksen eteläosassa pohjoiseen Ambrakiasta. Se oli rakennettu nykyisin nimellä Kastrí tunnetulle kukkulalle, jonka korkeus on 345 metriä merenpinnasta laskettuna, ja joka sijaitsee nykyisten Ammótopoksen ja Gymnótopoksen kylien välillä. Kaupunki sijaitsi strategisella paikalla, koska sen kautta kulki merkittävä kulkuväylä Molossiasta ja Athamaniasta Ambrakianlahdelle; samassa laaksossa kulkee nykyisinkin Kreikan A5-valtatie.

## Historia

Horraonin historiasta tiedetään vain vähän. Se oli molossien kaupunki, joka perustettiin kuningas Alketas I:n aikana vuonna 385–370 eaa. tai viimeistään saman vuosisadan toisella neljänneksellä. Kaupungin nimestä käytetään usein muotoa *Orraon*, mutta *Horraon* on perusteltu, koska spiritus asper on säilynyt latinankielisessä nimessä *Horreum*. Kaupungin kansalaisesta käytettiin etnonyymejä *Horraitas* (), *Horraeitas* () ja *Horreitas* ().

Vaikka Horraon on luetteloitu nykytutkimuksessa polikseksi eli itsenäiseksi kaupunkivaltioksi, sen todellinen asema tunnetaan kuitenkin huonosti. Merkittävin perustelu luetteloinnille on se, että Horraon vaikuttaa kuuluneen molossikaupunkien *[[koinon]]iin*. Roomalaiset tuhosivat Horraonin vuoden 168 eaa. Pydnan taistelun jälkeen. Tämän jälkeen kaupunki rakennettiin uudestaan. Lopullisesti Horraonin historia päättyy, kun sen asukkaat siirrettiin Augustuksen perustamaan Nikopoliihin vuonna 31 eaa.

Horraonin arkeologiset kaivaukset alkoivat vuonna 1972. Kaivauksia jatkettiin vuosina 1975 ja 1981.

## Rakennukset ja löydökset

Horraon on muodoltaan linnoituskaupunki, joka oli linnoitettu torneilla varustetuin muurein. Niiden sisäpuolelle jää noin 7,2 hehtaarin kokoinen alue. Muurit ovat olleet olemassa viimeistään 300-luvun eaa. puolivälissä. Linnoituskaupungin luonne tulee esille myös kapeista kaduista, julkisten alueiden puuttumisesta ja lukuisista vesisäiliöistä.

Kaupungissa oli suunniteltu ruutuasemakaava, jossa on 12 kapeaa pohjois-eteläsuuntaista katua, joiden poikki leikkaa kohtisuoraan kaksi katua. Näin muodostuu pitkiä, noin 15 metriä leveitä kortteleita. Kaupungin kivestä rakennettuja yksityistaloja on säilynyt poikkeuksellisen hyvin, ja ne ovat koko Kreikan ainoita antiikin aikaisia taloja, joita on säilynyt jopa kahden kerroksen korkeudelta. Talot olivat yleensä koko 15-metrisen korttelin levyisiä.

Kaupungin läheltä on löydetty myös pronssikautinen asutuspaikka, joka ajoitetaan keskiselle ja myöhäiselle helladiselle kaudelle noin 2000–1000 eaa.

## Lähteet

## Aiheesta muualla
Hervanta etelä

**Hervanta etelä** on Tampereen kaakkoiseen suuralueeseen kuuluva suunnittelualue. Hervanta etelän suunnittelualueeseen kuuluvat Hervanta lounaan ja Hervanta kaakon tilastoalueet. Tilastoalueet vastaavat suurin piirtein kaupunginosia.

## Lähteet